Den Parlamentariske Forsamling Euronests beslutning om udenlandske direkte investeringer i EU-medlemsstaterne og de østlige partnerskabslande

(2018/C 343/02)

DEN PARLAMENTARISKE FORSAMLING EURONEST,

— der henviser til akten om oprettelse af Den Parlamentariske Forsamling Euronest af 3. maj 2011 og den fælles erklæring fra topmødet i Det Østlige Partnerskab af 24. november 2017,

— der henviser til associeringsaftalerne mellem EU på den ene side og Georgien, Moldova og Ukraine på den anden side, navnlig de vidtgående og brede frihandelsaftaler (DCFTA'er),

— der henviser til handlingsplanen for 2016-2017 fra Konferencen af Regionale og Lokale Myndigheder i Østpartnerskabet,

— der henviser til de rapporter om verdens investeringer (»World Investment Reports«), der udgives af De Forenede Nationers Konference om Handel og Udvikling,

— der henviser til Organisationen for Økonomisk Samarbejde og Udviklings investeringspolitik, »Foreign Direct Investment (FDI) in figures« fra oktober 2017,

— der henviser til det fælles arbejdsdokument fra Kommissionens og EU-Udenrigstjenestens tjenestegrene af 9. juni 2017 med titlen »Eastern Partnership — 20 Deliverables for 2020 — Focusing on key priorities and tangible results«,

— der henviser til den omfattende og udvidede partnerskabsaftale mellem EU og Armenien, der blev undertegnet i november 2017 i Bruxelles,

— der henviser til den reviderede europæiske naboskabspolitik (ENP) fra 2015 og til det europæiske naboskabsinstrument (ENI) for 2014-2020,

— der henviser til 2030-dagsordenen for bæredygtig udvikling, som blev vedtaget på FN-topmødet om bæredygtig udvikling den 25. september 2015,

— der henviser til den fælles erklæring fra udenrigsministrene i Visegradgruppen om Det Østlige Partnerskab som opfølgning på resultaterne af deres møde i Warszawa den 12. april 2017 om at stille EU-medlemskab i udsigt for de lande i Det Østlige Partnerskab, der er interesserede heri;

A. der henviser til, at samarbejdet inden for rammerne af Den Parlamentariske Forsamling Euronest sigter mod at opnå positive virkninger ved at fungere som en platform for udveksling af synspunkter, finde frem til fælles holdninger om globale udfordringer i vor tid med hensyn til demokrati, politik, økonomi, energisikkerhed og sociale anliggender samt styrke båndene mellem landene i Det Østlige Partnerskab og med EU;

B. der henviser til, at de bånd, der er skabt via Det Østlige Partnerskab, gør både EU og partnerne stærkere og sætter dem bedre i stand til at håndtere interne og eksterne udfordringer; der henviser til, at Det Østlige Partnerskab er baseret på et tilsagn om at følge principperne i folkeretten og de grundlæggende værdier, der omfatter demokrati, retsstatsprincippet, respekten for menneskerettighederne og de grundlæggende frihedsrettigheder, såvel som at anvende markedsøkonomi, bæredygtig udvikling og god regeringsførelse; der henviser til, at Det Østlige Partnerskab er fast besluttet på at fremme inklusiv inddragelse af alle dele af samfundet og på at styrke den økonomiske inklusion, navnlig ligestillingen mellem kønnene, som fastsat i EU's handlingsplan om ligestilling;

C. der henviser til, at alle deltagere under topmødet i Det Østlige Partnerskab i Bruxelles i 2017 understregede den vigtige rolle, som associeringsaftalerne spiller med hensyn til at fremskynde politisk associering og økonomisk integration med Den Europæiske Union, og bekræftede EU's støtte til gennemførelsen heraf;

D. der henviser til, at associeringsaftalerne mellem EU og de østlige partnere og den omfattende og udvidede partnerskabsaftale, der er indgået med Armenien, bør baseres på de konkrete fremskridt, som de østlige partneres regeringer har gjort for at gennemføre de økonomiske reformtilsagn;

E. der henviser til, at det er almindeligt anerkendt, at udenlandske direkte investeringer kan være afgørende for den langsigtede økonomiske vækst og kan give afsmittende fordele gennem teknologi og overførsel af færdigheder;

F. der henviser til, at pengeoverførsler fra personer, der har forladt deres hjemland, tegner sig for en betydelig del af de udenlandske direkte investeringer i nogle af de østlige partnerskabslande; der henviser til, at pengeoverførsler kan udgøre en væsentlig andel af BNP i disse lande;

G. der henviser til, at EU som led i den europæiske naboskabspolitik har forpligtet sig til at støtte den økonomiske udvikling i sine partnerlande og til at forbedre lokalbefolkningens forhåbninger, håb og perspektiver, samtidig med at der opretholdes et stærkt fokus på god regeringsførelse, demokrati og retsstatsprincippet;

H. der henviser til, at oprettelsen af den vidtgående og brede frihandelsaftale, som ligeledes fjerner hindringer for udenlandske direkte investeringer og kapitalbevægelser, kan give de kontraherende parter et bredt spektrum af potentielle fordele, der vil opstå som følge af den synergi mellem den vidtgående og brede frihandelsaftale og tilnærmelsesprocessen, som associeringsaftalen tilvejebringer;

I. der henviser til, at samarbejdet mellem Armenien og EU og samarbejdet mellem Armenien og Den Eurasiske Økonomiske Union er et godt eksempel på politikker, der ikke er konfrontationssøgende for så vidt angår samarbejde med forskellige økonomiske unioner;

J. der henviser til, at handelen med EU udgør en betydelig del af de internationale handelsstrømme og den internationale kapital, og at de østlige partnerskabslandes økonomi er afhængige heraf;

K. der henviser til, at de udenlandske investorer kunne tage hensyn til den lovgivning i de østlige partnerskabslande, der er under udvikling inden for områder som miljøbeskyttelse og arbejdskraft mv., med det formål at sænke omkostningerne, så der opnås konkurrencedygtige prisfordele, ved at indlade sig på kortvarige »nomadiske« investeringer, som skaber og efterlader sig dybe beskæftigelsesmæssige problemer; der henviser til, at dette strider mod de mål for bæredygtig udvikling, som både EU og dets medlemsstater og de østlige partnere støtter; fremhæver, at der er behov for en bæredygtig og beslutsom indsats mod korruption, for at de udenlandske direkte investeringer kan være til gavn for samfundet som helhed;

1. understreger den europæiske naboskabspolitiks strategiske betydning som en politik, der skaber forbindelser i flere lag; fremhæver, at den europæiske naboskabspolitiks grundlæggende udfordring består i at levere håndgribelige og konkrete forbedringer for borgerne i partnerlandene; mener, at naboskabspolitikken bør blive en stærkere og mere effektiv politik, bl.a. gennem en styrkelse af dens positive elementer, herunder et større fokus på at udvikle effektive investeringspolitikker på grundlag bedste praksis i EU;

2. tror på den fortsatte værdi af naboskabspolitikkens oprindeligt fastsatte målsætninger om at skabe et område med velstand, stabilitet, sikkerhed og godt naboskab, der bygger på Den Europæiske Unions fælles værdier og principper, ved at tilbyde bistand og incitamenter til dybtgående strukturelle økonomiske reformer i nabolandene, som gennemføres under deres eget ansvar og efter aftale med dem, hvilket vil give mulighed for et styrket engagement med EU; understreger derfor, at der er behov for at tiltrække flere udenlandske direkte investeringer for at sikre den økonomiske udvikling;

3. understreger, at tiltrækning af udenlandske direkte investeringer, gennemsigtighed, god regeringsførelse, gensidig ansvarlighed og rummelighed bør være centrale aspekter af den nye strategi for at sikre, at fordelene ved naboskabspolitikken når alle niveauer i samfundet i de pågældende lande, snarere end at de koncentreres inden for særlige grupper;

4. minder om Den Europæiske Unions fælles interesse i at hjælpe de østlige partnerskabslande med at opnå en stabil og sund økonomisk vækst på lang sigt og etablere en moderne økonomisk styring, som kan opnås ved at forbinde økonomierne i de østlige partnerskabslande med EU's indre marked gennem de vidtgående og brede frihandelsaftaler og med fuld respekt for større differentiering, der afspejler mangfoldigheden i de østlige partnerskabslande; understreger, at udenlandske direkte investeringer er afgørende for at sikre en forøgelse af konkurrenceevnen, og at de bør føre til øget produktivitet, jobskabelse og langsigtet bæredygtig vækst;

5. understreger, at en større markedsintegration mellem EU og de østlige partnerskabslande kan bidrage til at stimulere den økonomiske vækst i både EU og Det Østlige Partnerskab og til at fjerne de regionale økonomiske ubalancer og sociale uligheder mellem og i disse lande og regioner og dermed øge deres respektive befolkningers velfærd, hvilket vil være et betydeligt resultat, især i en periode med langsom økonomisk genopretning og stigende social og økonomisk ulighed og geopolitisk ustabilitet;

6. understreger, at udenlandske direkte investeringer kan bidrage til at opnå det økonomiske paradigmeskift hen imod produktive og bæredygtige investeringer og eksport; understreger endvidere, at udenlandske direkte investeringer kan bidrage til den påkrævede forbedring af konkurrenceevnen gennem udvikling af færdigheder og infrastruktur samt gennem åbning af nye markeder for varer og tjenesteydelser fra de østlige partnerskabslande og lettelse af deres deltagelse i de paneuropæiske værdikæder;

7. anerkender, at de østlige partnerskabslande i deres overgang til markedsøkonomi har åbnet op for udenlandske direkte investeringer, men indtil videre har tiltrukket et ret begrænset beløb; mener, at der er behov for en yderligere indsats for at skabe et stabilt erhvervsmiljø og for, at disse lande kan udnytte deres fulde potentiale på retsstatsområdet;

8. bemærker, at udenlandske direkte investeringer kan hjælpe de østlige partnere med at diversificere deres energiforsyning og forbedre energiinfrastrukturen, så de kan opnå større uafhængighed og større effektivitet;

9. bemærker, at landene i det østlige partnerskab har gjort en stor indsats for at forbedre deres generelle investeringsmiljø; bemærker endvidere, at de seneste og igangværende reformer har fokuseret på to hovedsøjler, nemlig tilpasningen til EU's regler og bestemmelser og indførelsen af international bedste praksis til støtte for udviklingen af den private sektor;

10. anerkender, at EU's finansielle og tekniske bistand, der finansieres gennem instrumenter som det europæiske naboskabsinstrument og den makrofinansielle bistand, har bidraget til at skabe et bedre erhvervsmiljø hos de østlige partnere og til at tiltrække flere udenlandske direkte investeringer;

11. understreger, at god lovgivning ikke automatisk fører til et gunstigt investeringsklima, og at kvaliteten af den offentlige forvaltning og dens evne til at gennemføre denne lovgivning spiller en vigtig rolle; mener i den forbindelse, at det er nødvendigt med en yderligere indsats i de østlige partnerskabslande; mener, at det for at opnå topkvalitet er afgørende at gennemføre reformer inden for den offentlige forvaltning og retsvæsenet samt at bekæmpe korruption; mener, at de offentlige tjenester skal professionaliseres og aflønnes bedre, og at reformen af den offentlige sektor kræver bedre anvendelse af IT-faciliteter, uddannelse og rationalisering af ressourcerne; mener, at der også bør lægges stærk vægt på at forbedre regeringsførelsen;

12. bemærker, at de østlige partnerskabslande kan tiltrække flere og højere udenlandske direkte investeringer med hensigtsmæssige politikker; bekræfter, at flere udenlandske direkte investeringer vil bidrage til at nå landenes nationale udviklingsmål og målene for bæredygtig udvikling ved at bidrage til jobskabelse, teknologioverførsel, eksportfremme, bæredygtig vækst og fattigdomsbekæmpelse; bemærker, at højere udenlandske direkte investeringer vil føre til forbedringer i infrastrukturudviklingen, sektordiversificering og forbedring af uddannelsessystemerne;

13. understreger, at gennemsigtige udenlandske direkte investeringer kan medvirke til at reducere den uformelle økonomis andel og rolle i de østlige partnerlande og således bidrage til at bekæmpe skatteunddragelse, organiseret kriminalitet og korruption;

14. gør gældende, at jobskabelse gennem udenlandske direkte investeringer kan bidrage positivt til reduktion af ungdomsarbejdsløsheden; mener endvidere, at udenlandske direkte investeringer i sektorer, der kræver faglært arbejdskraft, vil bidrage til at nedbringe antallet af unge arbejdsløse eller lavtlønnede nyuddannede, hvis de kobles sammen med aktive arbejdsmarkedspolitikker, og der lægges vægt på relevante færdigheder inden for uddannelse;

15. understreger, at fremme af kvindelige iværksættere kunne være et effektivt middel til at stimulere økonomisk vækst, nedbringe arbejdsløsheden, fremme inklusivitet og ligestilling mellem kønnene samt reducere de sociale skævheder;

16. understreger SMV'ernes betydning for økonomierne i de østlige partnerskabslande; gør gældende, at investeringer i SMV'er giver den bedste mulighed for at skabe bæredygtig vækst, bekæmpe arbejdsløshed og sætte skub i samhandelen mellem de østlige partnerskabslande og EU; opfordrer indtrængende EU og dets medlemsstater og de østlige partnerskabslande til at arbejde sammen om at tiltrække flere udenlandske direkte investeringer til SMV'erne i de sidstnævnte lande;

17. er klar over, at de østlige partnerskabslande også vil være bedre i stand til at genoverveje deres beskatningsgrundlag, hvilket igen vil bidrage finansielt til at forbedre levestandarden og med tiden reducere deres afhængighed af international bistand og pengeoverførsler; mener, at dette i sidste ende vil gøre det muligt for de østlige partnerskabslande at gå over til en mere progressiv skat for at slå bro over uligheder og sociale skel i deres samfund;

18. anerkender, at selv om et af de østlige partnerskabslandes mål er at modtage flere udenlandske direkte investeringer, der beror på kvalificeret arbejdskraft, skal partnerne yde en yderligere indsats for at styrke visse faglige færdigheder blandt deres egne befolkninger; påpeger, at selv om de udenlandske direkte investeringer på forskellig vis kan være en hjælp i denne proces, kan de ikke træde i stedet for den rolle, de nationale uddannelsessystemer spiller i at tilvejebringe de færdigheder, som er nødvendige i en stærk økonomi, for hvilken regeringerne er ansvarlige;

19. opfordrer til en stor indsprøjtning af investeringer i infrastrukturen, arbejdsstyrkens færdigheder og den økonomiske udvikling i de østlige partnerskabslande, som går ud over at øge kapaciteten i den lokale offentlige eller private sektor;

20. opfordrer indtrængende de østlige partnerskabslandes myndigheder til at udvikle et sæt incitamenter til jobskabelse for at tiltrække udenlandske direkte investeringer med det formål at øge den private sektors vægt betydeligt med hensyn til jobskabelse;

21. opfordrer indtrængende til, at der fastlægges prioriteter på kort, mellemlang og lang sigt og strategiske mål, og at der tages hensyn til, at den europæiske naboskabspolitik bør sigte mod at skabe en differentieret tilgang til fremme af tiltrækning af investeringer; understreger, at EU ved fastlæggelsen af sin strategi bør se på sine interesser og prioriteter og de enkelte berørte landes interesser og prioriteter samt deres udviklingsniveau og tage behørigt hensyn til deres samfunds interesser og forhåbninger, deres politiske ambitioner og det geopolitiske miljø;

22. opfordrer indtrængende EU til om nødvendigt at fokusere sine forbindelser med de østlige partnerskabslande på fælles interesser og konkrete fordele, især med hensyn til økonomisk udvikling og tiltrækning af udenlandske direkte investeringer; opfordrer indtrængende EU til også at bistå de østlige partnerskabslande med at fremskynde arbejdet med reformen af deres industripolitik, hvilket ville kunne udgøre en overgang til en vidensbaseret konkurrencepræget økonomi;

23. opfordrer myndighederne i de østlige partnerskabslande, der er associeret med EU, og dem, der har indgået omfattende og udvidede partnerskabsaftaler med EU, til at fremskynde tilnærmelsen af deres lovgivning til EU-lovgivningen for så vidt angår forbedring af investeringsklimaet, som fastsat i deres respektive aftaler;

24. opfordrer Kommissionen til at øge sin støtte og bistand til kapacitetsopbygning til de østlige partnerskabslande, der er involveret i gennemførelsesforanstaltninger, som har indvirkning på investeringsklimaet;

25. opfordrer Kommissionen og EU-medlemsstaternes myndigheder til at bistå de østlige partnerskabslande med at udarbejde nationale planer for tiltrækning af udenlandske direkte investeringer;

26. opfordrer til overvågning af investeringernes kvalitet og til evaluering og fastlæggelse af foranstaltninger til udvælgelse af langsigtede investeringer; opfordrer endvidere til, at der tages behørigt hensyn til eventuelle problemfyldte resultater af overvågningen af investeringerne;

27. opfordrer de nationale parlamenter i de østlige partnerskabslande til at fremskynde processen med at harmonisere den nationale økonomiske lovgivning med den gældende EU-ret og støtter de foranstaltninger, de nationale parlamenter har truffet for at gennemføre de DCFTA-relaterede reformer, gennem vedtagelse af relevante henstillinger; opfordrer til, at der oprettes multilaterale arbejdsgrupper, som sætter dem i stand til at bistå hinanden i lovgivningstilnærmelsesprocessen på tværs af hele spektret af den gældende EU-ret vedrørende handel og investeringer;

28. opfordrer EU's medlemsstater og de østlige partnerskabslande til at styrke samarbejdet om at bekæmpe klimaændringer, navnlig inden for rammerne af COP21; tilskynder til samarbejde om ressourceeffektive teknologier og lavemissionsteknologier, navnlig deres overførsel og innovation inden for dette område, for at øge landenes økonomiers tilpasningsevne i processen med at tiltrække udenlandske direkte investeringer; understreger vigtigheden af forskning og innovation generelt med henblik på at øge konkurrenceevnen, produktiviteten, bæredygtigheden og jobskabelsen; noterer sig EU's mål om at investere 3 % af sit BNP i forskning og udvikling inden 2020;

29. understreger, at det er vigtigt for de østlige partnerskabslande at styrke deres rolle med hensyn til at fremme politikker og programmer og udveksle erfaringer og bedste praksis vedrørende tiltrækning af udenlandske direkte investeringer;

30. understreger betydningen af kommunikationspolitikker, behovet for over for borgerne i de østlige partnerskabslande at vise fordelene ved reformer og behovet for yderligere at styrke den strategiske kommunikationsindsats;

31. støtter gennemførelsen af bedste praksis, som fremmes af EU, de østeuropæiske partnerskabslande og de internationale og regionale organisationer, herunder finansielle institutioner, banker og donorer i de enkelte lande, for at fremme udenlandske direkte investeringer;

32. tilskynder EU-medlemsstaterne til at udvikle stærkere bilaterale og multilaterale forbindelser med de østlige partnerskabslande og til at deltage aktivt i overgangsbistand, teknisk støtte, kapacitetsopbygning og erfaringsudveksling med henblik på at fremme udenlandske direkte investeringer og øge bevidstheden om de muligheder, der ligger i den vidtgående og brede frihandelsaftale;

33. er klar over, at mange af de udfordringer, som de østlige partnerskabslande står over for, er fælles; tilskynder derfor til et stærkere samarbejde og en fremsynet politisk dialog mellem de østlige partnerskabslande med henblik på at løse fælles udfordringer og tilskynde til investeringer;

34. opfordrer indtrængende til, at der tages skridt til at forebygge hvidvaskning af penge og sikre gennemsigtighed og socialt ansvar for så vidt angår de udenlandske investeringer;